Hele 58 procent af nordjyderne forventer at handle julegaver på nettet i år.

Juleshopping går hurtigt og nemt på nettet, og det har vi nordjyder i den grad taget til os. 58 procent af nordjyderne forventer at købe en eller flere julegaver på Internettet. Det gør os til nogle af de mest aktive internet-shoppere i Danmark. Det viser en undersøgelse gennemført af Dansk Erhverv. Samlet vil danskerne i 2013 købe julegaver over computeren for 1,2 milliarder kroner. Overraskende nok er der ikke forskel på kvinder og mænds julegaveindkøb på nettet. Mest aktive i net-julehandlen er personer mellem 30 og 39 år - her køber hele 68 procent én eller flere pakker på Internettet.